
asupra propunerii legislative privind organizaţiile pensionarilor

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind organizaţiile pensionarilor, trimisă cu adresa nr. 257 din 23 iunie 2003.


La întocmirea prezentului raport, Comisia a avut în vedere avizele Consiliului Legislativ şi Comisiei pentru buget, finanţe şi bănci, precum şi punctul de vedere al Guvernului.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor ordinare, conform prevederilor constituţionale, şi are ca obiect de reglementare constituirea, organizarea şi funcţionarea organizaţiilor de pensionari şi a formelor de asociere ale acestora, în scopul sporirii rolului lor în rezolvarea problemelor specifice vârstei a treia, în dialogul social cu reprezentanţii administraţiei centrale şi locale.
Comisia propune Plenului respingerea iniţiativei legislative pentru evitarea paralelismului legislativ, întrucât conţine dispoziţii care se regăsesc într-o proporţie mult mai completă în Ordonanţa Guvernului nr.26/2000 cu privire la asociaţii şi fundaţii, cu modificările şi completările ulterioare. De asemenea, o parte din dispoziţiile sale a fost preluată, acestea regăsindu-se în raportul Comisiei juridice, de disciplină şi imunităţi asupra proiectului de Lege privind asociaţiile pensionarilor, având P.L.X nr.594/2004.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din 26 octombrie 2004, Comisia propune respingerea acesteia cu unanimitate de voturi.

